Athabasca (jezero)

**Jezero Athabasca** (*indijanski jezik*: "mjesto gdje su trske") je jezero u Kanadi koje se nalazi se na sjeveru kanadskih provincija Saskatchewana i Alberte između 58° i 60° S, 106° i 113° Z. Najveće je i najdublje jezero u obje provincije, te osmo najveće kanadsko jezero. Ledničko-tektonskog je porijekla.

S površinom od 7.850&nbsp;km², to je srednje veliko jezero prema kanadskim standardima. Maksimalna dužina je 283&nbsp;km, maksimalna širina 50&nbsp;km, a maksimalna dubina iznosi 124 metra. Iz jezera ističe rijeka Slave koja se ulijeva u Mackenzie, te na kraju u Arktički okean, odnosno Beaufortsko more.

Dvije su glavne pritoke jezera, istoimena rijeka Athabasca i rijeka Peace, a između njih se nalazi velika plitka delta Peace-Athabasca.

Fort Chipewyan, najstarije evropsko naselje u Alberti, nalazi se na jugozapadnoj obali jezera gdje ističe rijeka Slave koja teče do rijeke Mackenzie. Rijeka teče duž istočne granice Nacionalnog parka Wood Buffalo.

Naselje Uranium City nalazi se na sjevernoj obali jezera Athabasca u Saskatchewanu. Pronalasci zlata na ovom području rezultovali su doseljavanjem rudara i njihovih porodica čime je formirano naselje. Posljedice industrijalizacije i rudarstva, te zatvaranje zadnjeg rudnika 1980-ih ostavilo je brojne posljedice na jezero u vidu zagađenja istog, posebno na sjevernoj obali.

Jezero je poznato po pješčanim dinama. Nakon dugih pregovora između različitih interesnih grupa i rudarskih kompanija, jezero je 1992. proglašeno provincijskim parkom.

Athabasca sadrži 23 vrste riba. Među najbrojnijim su štuke, smuđevi, lipljeni, zlatovčice i pastrmke. Upravo na ovom jezeru 1961. ulovljena je pastrmka rekordne težine od 46,3&nbsp;kg.

## Historija 
Naziv jezera na indijanskom jeziku prvobitno se odnosio samo na veliku deltu na jugozapadnom dijelu jezera. Prije 1789. jezero je istraživao Alexander Mackenzie.

Peter Fidler 1790. godine rijeku Athabascu spominje pod nazivom Velika Arabuska.

Godine 1791. Philip Turnor, kartograf kompanije Hudson's Bay, opisao je područje jezera u svom dnevniku "*niskim močvarnim tlom sa južne strane na kojem rastu vrbe*".

Do 1801. jezero je bilo poznato pod nazivom Athapaskow. George Simpson je do 1820. i jezero i rijeku nazivao današnjim imenom.

## Geografija 
Fidler Point na sjevernoj obali jezera Athabasca nazvan je po Peteru Fidleru, geodeti i kartografu kompanije Hudson's Bay.

Zajedno s drugim jezerima poput Velikog medvjeđeg jezera i Velikog ropskog jezera, jezero Athabasca ostatak je nekadašnjeg ogromnog ledničkog jezera McConnell.

## Pritoke 
Pritoke jezera Athabasca su (smjer kazaljke na satu): Rijeka Fond du Lac, rijeka Otherside, potok Helmer, rijeka MacFarlane, rijeka Archibald, rijeka William, potok Ennuyeuse, potok Dumville, potok Debussac, potok Jackfish, potok Claussen, rijeka Old Fort, potok Crown, rijeka Athabasca, rijeka Colin, rijeka Oldman, Bulyea, Grease i Robillard.

## Razvoj i okolina 
Eksploatacija urana i zlata duž sjeverne obale kulminirala je formiranjem naselja Uranium City, koji je bio dom rudara i njihovih porodica. Zatvaranjem posljednjeg rudnika 1980-ih godina zbog eksploatacije kontaminiran je veći dio sjeverne obale.

## Vanjski linkovi 
* Jezero Athabasca i njegove pješčane dine 

## Reference 
Kategorija:Jezera u Kanadi